पंचकूला-अंबाला-यमुनानगर-कुरुक्षेत्र में IMD का रेड अलर्ट; 2 दिन तक बरसेंगे बादल, फिर कुछ राहत
Haryana Weather Today हरियाणा में आज भी जमकर बारिश हो रही है। पंचकूला, अंबाला, यमुनानगर व कुरुक्षेत्र में फिलहाल रेड अलर्ट है। यहां पर प्रति घंटा 15 एमएम के हिसाब से पानी गिर रहा है। 12 घंटे के दौरान यानी रात को प्रदेश के अधिकतर जिलों में बारिश
हरियाणा में आज भी जमकर बारिश हो रही है। पंचकूला, अंबाला, यमुनानगर, करनाल व कुरुक्षेत्र में फिलहाल रेड अलर्ट है। यहां पर प्रति घंटा 15 एमएम के हिसाब से पानी गिर रहा है। 12 घंटे के दौरान यानी रात को प्रदेश के अधिकतर जिलों में बारिश हुई है। कहीं तेज तो कहीं हल्की बारिश होती रही। IMD के अनुसार यमुनानगर में पिछले 6 घंटों में जहां 17.5 एमएम बारिश हुई, वहीं रात भर में यहां 57 एमएम पानी गिर चुका है। सुबह महेंद्रगढ़ में 19 एमएम बारिश दर्ज हुई है।
अंबाला में भी सुबह से मूसलाधार बारिश हो रही है। सोनीपत, पानीपत, जींद, यमुनानगर के कुछ हिस्सों में बिजली गिरने के साथ मध्यम तूफान (हवा की गति 40-60 किमी प्रति घंटे) होने की संभावना है। सोनीपत में सुबह से ही बारिश हो रही है। जींद शहर के आसपास आसमान बादलों से घिरा है।
भारत मौसम विज्ञान विभाग ने (IMD) ने सुबह जानकारी दी है कि अगले 3 घंटों के दौरान हरियाणा में कहीं कहीं हल्की से मध्यम और कुछ एक ब्लॉक में तेज बारिश की संभावना है। इंद्री, रादौर, थानेसर, शाहाबाद, अंबाला, कालका, बराडा, जगाधरी, छछरौली, नारायणगढ़, पंचकूला व इनके आसपास के क्षेत्रों में तेज बारिश की संभावना है।
इसी प्रकार हिसार, फतेहाबाद, टोहाना, रतिया, रोहतक, हांसी, आदमपुर, नारनौंद , गन्नौर, घरौंडा, करनाल, महम, गोहाना, जुलाना, इसराना, सफीदों, जींद, पानीपत,असंध , कैथल, नरवाना, कलायत, पेहवा व इनके आसपास के क्षेत्रों में हलकी से मध्यम बारिश की संभावना बनी हुई है। फिलहाल अधिकतर स्थानों पर झमाझम बारिश हो रही है। सोनीपत में भी फिलहाल जमकर बारिश हो रही है।
अभी तक कहां कितनी बारिश
रविवार सुबह यमुनानगर में 16.5 एमएम, सोनीपत में, 8 एमएम, पंचकूला में 7 एमएम, कुरुक्षेत्र में 9.5 एमएम, करनाल में 5.5 गुरुग्राम में 2.5 एमएम, महेंद्रगढ़ में 6mm, मेवात में 1.5 एमएम, फतेहाबाद में 8.5 एमएम, हिसार बालसमंद में 1.5 एमएम, हांसी में 1 एमएम बारश हो चुकी है। प्रदेश के अन्य इलाकों में भी अच्छी बारिश चल रही है। फिलहाल उनका आंकड़ा अभी नहीं मिला है।
हरियाणा में मौसम का पूर्वानुमान
चौधरी चरणसिंह हरियाणा कृषि विश्वविद्यालय हिसार के कृषि मौसम विज्ञान विभाग के अध्यक्ष डॉ मदन खीचड़ ने बताया कि मानसून टर्फ़ सामान्य स्थिति से दक्षिण की तरफ बना हुआ है। ये अब जैसलमेर, कोटा, शिवपुरी, सीधी, बालासोर से होता हुआ बंगाल की खाड़ी तक बना हुआ है। बंगाल की खाड़ी की तरफ से मानसूनी हवाएं आ रही है। एक साइक्लोनिक सर्कुलेशन उत्तर पश्चिमी राजस्थान के ऊपर है। इससे अरब सागर की तरफ से भी नमी वाली हवाएं भी आ रही हैं।
इससे वातावरण में नमी की अधिकता के चलते 9 व 10 जुलाई के दौरान हरियाणा में हवाओं व गरज चमक के साथ ज्यादातर क्षेत्रों में हल्की से मध्यम बारिश की संभावना है। कुछ एक स्थानों पर तेज बारिश के भी आसार हैं। परंतु 11 व 12 जुलाई को राज्य के पश्चिमी जिलों में आंशिक बादलवाई व कहीं-कहीं छिटपुट बूंदाबांदी और उत्तरी व दक्षिणी जिलों में कहीं-कहीं हल्की बारिश की संभावना है। 13 जुलाई से एक बार फिर से राज्य में बारिश की संभावना बन रही है।